Jyrki Katainen (kok) on Sitran uusi yliasiamies.

Jyrki Katainen voitti Markku Wileniuksen yhdellä äänellä. AOP

Sitran hallintoneuvosto päätti asiasta perjantaina haastateltuaan sitä ennen molempia kärkihakijoita.

Kärkihakijat olivat Katainen ja tulevaisuudentutkimuksen professori Markku Wilenius Turun yliopistosta.

Yliasiamiehen valinnasta jouduttiin äänestämään. Kataista kannatti viisi hallintoneuvoston jäsentä ja Wileniusta neljä.

– Valinnassa painoivat yhteiskunnallisten uudistustarpeiden hyvä ymmärrys, vahvat kansainväliset verkostot ja koeteltu johtamiskyky, Sitran hallintoneuvoston puheenjohtaja Antti Lindtman (sd) sanoo Iltalehdelle.

Lindtmanin mukaan jokainen hallintoneuvoston jäsen päättää omalta osaltaan, kertooko kantansa julkisuuteen.

Lindtman äänesti Kataista.

– Valinnan taustalla oli Sitran hallituksen huolellinen valmistelu ja esitys. Itse puheenjohtajana tuin Sitran hallituksen esitystä.

5-4. Yllättikö, että valinta meni näin tiukille?

– No, tässä oli kaksi eri tavoilla vahvaa ehdokasta. Molemmat pärjäsivät haastattelussa hyvin.

Sitran hallintoneuvoston puheenjohtaja Antti Lindtman (sd) äänesti Jyrki Kataista. Petteri Paalasmaa

Bonusjärjestelmästä luovutaan

Lindtmanin mukaan Sitran hallintoneuvosto päätti perjantaina yksimielisesti kohtuullistaa Sitran yliasiamiehelle maksettavaa korvausta.

Kataisen palkka Sitrassa on 18 533 euroa kuukaudessa, mikä on sama kuin nykyisen yliasiamiehen Mikko Kososen peruspalkka.

– Hallituksen esitys oli 19 000 euroa, mutta hallintoneuvosto päätyi siihen, että peruspalkkaa ei nosteta, vaan se pidetään ennallaan, Lindtman sanoo.

– Lisäksi hallintoneuvosto päätti, että bonus- ja lisäeläkejärjestelmästä luovutaan yliasiamiehen osalta.

Lindtmanin mukaan bonusjärjestelmä on nostanut Kososen kokonaispalkkaa. Kososen palkka oli viime vuonna noin 22 600 euroa kuukaudessa.

– Nyt tämä selkiytyy siltäkin osin, kun bonuksia tai lisäeläkettä ei makseta.

Hallintoneuvosto oli erimielinen

Uuden yliasiamiehen valinta mutkistui viime viikolla, kun Sitran hallitus esitti tehtävään Kataista, mutta Lindtmanin johtama hallintoneuvosto ei halunnut valita Kataista suoraan, vaan se halusi haastatella ensin molemmat kärkihakijat.

Haastattelut järjestettiin perjantaina ennen hallintoneuvoston kokousta.

Hallintoneuvostossa istuvat Lindtmanin lisäksi varapuheenjohtaja Jani Mäkelä (ps), Mari Holopainen (vihr), Kalle Jokinen (kok), Markus Lohi (kesk), Petteri Orpo (kok), Hanna Sarkkinen (vas), Pia Viitanen (sd) ja Ville Vähämäki (ps).

Iltalehden tietojen mukaan Jokinen ja Orpo olisivat olleet valmiit valitsemaan Kataisen suoraan. Mäkelä ja Vähämäki kertoivat etukäteen tukevansa Wileniusta.

Lindtman ei kerro, oliko SDP:llä yhteinen linja Kataisen valinnassa.

– Kukin vastaa omalta osaltaan, miten äänesti.

Hallintoneuvoston perjantaisessa kokouksessa esityksen Wileniuksen valinnasta teki Mäkelä.

– Mielestäni esitin tähän tehtävään parempaa hakijaa, mutta enemmistö päätyi tällaiselle kannalle, Mäkelä sanoo Iltalehdelle.

Pystytkö elämään tämän tuloksen kanssa?

– Joo, totta kai. Demokratia toimii niin, että enemmistön päätöksiä noudatetaan, ja äänestäjät ja kansalaiset tekevät niistä johtopäätöksiä aikanaan vaaleissa.

Jyrki Katainen aloittaa Sitran yliasiamiehenä tammikuussa 2020. Jenni Gästgivar

Kovat vaatimukset

Hakuilmoituksen mukaan yliasiamiehelle asetettiin ennakkoon kovat vaatimukset.

– Hakemallamme henkilöllä on tehtävään soveltuva ylempi korkeakoulututkinto, käytännössä osoitettua johtamistaitoa ja johtamiskokemusta asiantuntijaorganisaation tulosvastuullisesta johtamisesta sekä hyvä suomen-, ruotsin- ja englanninkielen hallinta, hakuilmoituksessa todetaan.

– Odotamme vankkaa osaamista Sitran tehtäväalueilla, laaja-alaista ymmärrystä yhteiskunnan eri sektoreiden toiminnasta ja kehityssuunnista, rohkeutta uudenlaisten ratkaisujen hahmottamiseen sekä kokemusta muutosprosessien läpiviennistä. Odotamme myös näyttöä tuloksellisesta sidosryhmäyhteistyöstä, laajoja ja vahvoja verkostoja, näyttöä toimimisesta kansainvälisissä yhteyksissä sekä näkemyksellisyyttä yhteiskunnan haasteisiin.

– Arvostamme innostavaa, modernia johtamisotetta, vahvoja vuorovaikutustaitoja ja modernien viestintäkanavien hallintaa.

Sitraa vuodesta 2008 johtanut Mikko Kosonen jää eläkkeelle vuodenvaihteessa. Katainen aloittaa tehtävässä tammikuussa 2020.

Katainen toimi kokoomuksen puheenjohtajana vuosina 2004–2014 ja pääministerinä vuosina 2011–2014. Katainen jätti pääministerin tehtävät kesäkuussa 2014 ja siirtyi EU-komissaariksi.

Juttua muokattu 20.9.2019 kello 15.51: Lisätty Sitran hallintoneuvoston puheenjohtajan Antti Lindtmanin ja varapuheenjohtajan Jani Mäkelän kommentit. Lisätty kaksi kuvaa.